## La Conselleria de Sanitat inicia el projecte del nou Hospital Oncohematològic de la Ribera

*** La Conselleria ha adjudicat la redacció del projecte i direcció d’obres per un import de 543.500 euros
* El nou edifici polivalent de 5 plantes ampliarà consultes i sales de tractament oncològiques**

La Conselleria de Sanitat avança en el projecte de construcció del nou Centre Oncohematològic de Dia de l’Hospital Universitari de la Ribera amb l’adjudicació de la redacció i direcció de les obres per un import de 543.500 euros.

El futur centre estarà situat en un modern edifici de 5 plantes, annex a l’hospital principal al costat de l’àrea de Nefrologia. Este espai permetrà traslladar i ampliar el servici d’oncologia, actualment situat en el soterrani, i integrarà, a més, altres servicis hospitalaris relacionats.

El nou edifici, concebut com un centre polivalent, oferirà una notable ampliació de les consultes i sales de tractament, com la destinada a quimioteràpia, i sumarà despatxos i sales de reunions. Estarà connectat a l’hospital mitjançant passarel·les i solucions arquitectòniques que garantixen la integració funcional i estètica.

**Un edifici funcional i sostenible**

Segons el projecte adjudicat, el disseny prioritza un entorn modern i funcional, enfocat en les necessitats dels pacients i els professionals de la salut. Entre les seues característiques destacades, inclou que tots els espais comptaran amb il·luminació natural, l’ús estratègic de terrasses i la implementació de mesures de confort per als usuaris, alineades amb els estàndards del Ministeri de Sanitat i les recomanacions de la iniciativa Humans.

En l’àmbit de la sostenibilitat, l’edifici integrarà nombroses mesures ambientals, com l’ús de materials reciclables o de baix impacte, refrigeradores polivalents amb recuperació de calor, climatitzadors amb recuperadors higiènics, sistemes d’energia aerotèrmica, il·luminació led gestionada digitalment, i panells solars fotovoltaics, entre altres mesures.

En esta primera fase del projecte, l’empresa adjudicatària s’encarregarà de presentar tota la documentació necessària, com l’estudi preliminar, el projecte bàsic i el projecte executiu. Una vegada completats estos passos, es procedirà a licitar i contractar l’empresa constructora.

La gerent del Departament de Salut de La Ribera, Rosabel Ribes, ha destacat la importància d’este projecte i ha afirmat que la creació del nou Hospital Oncohematològic de Dia “suposa un avanç transcendental per a l’atenció sanitària en el nostre departament, que oferirà als pacients espais dissenyats amb criteris de confort, qualitat i sostenibilitat. Este projecte reflectix el nostre compromís amb l’excel·lència assistencial i la humanització de la cura oncològica”.

Rosabel Ribes, ha afegit que este nou centre “permetrà reforçar la posició del departament com a referent en oncologia, no solament per la qualitat assistencial, tecnològica i humana, sinó també per la incorporació de solucions que milloraran tant l’experiència del pacient com la labor dels professionals de la salut”.

**Més de 800 nous casos de càncer**

Segons les últimes dades proporcionades pel Servici d’Oncologia de l’hospital, fins a novembre de 2024 s’han diagnosticat 882 nous casos de càncer. D’estos, el 27 % corresponen a càncer de mama (237 pacients), el 20 % a pulmó (177 pacients), el 17  % a còlon (153 pacients), el 7% a càncer hepatobiliar (62 pacients), el 5 % a otorrinolaringològic (46 pacients) i un altre 5 % a càncer ginecològic (47 pacients). Estos continuen sent els tumors més prevalents en els últims anys.

Fecha: 23/12/2024